Vestermarie hører til Vestermarie Sogn, som også omfatter Almindingen og arealmæssigt er Bornholms største sogn. Vestermarie Kirke ligger i byen. Den afløste i 1885 en middelalderlig Maria-kirke. Kirkens kapel fra 1825 er byens ældste bygning. Vestermarie er hjemsted for Bornholmerkirken, en frimenighed, der blev stiftet i 2006 og har ca. 140 medlemmer. Menigheden erhvervede i 2009 byens gamle forsamlingshus Vestermariehuset.  Faciliteter Foruden at være kirkerum kan Vestermariehuset stadig lejes ud til private fester med op til 100 personer. Byen har desuden en Dagli'Brugs.  Runestenene På Vestermarie Kirkegård findes et runestensanlæg med 6 sten, der er fundet i løbet af 1800-tallet, dels på gårde i nærheden af kirken, dels under nedrivningen af den gamle kirke.  Skolerne Vestermarie Sogn fik sin første offentlige skole i 1786. I 1836 byggede man to nye skoler: Nordre Skole ved kirken og Søndre Skole i Smørenge. I 1872 blev der bygget 2-klasset skole i Tingsted i den nordlige del af sognet – herefter skiftede Nordre Skole navn til Kirkeskolen. I 1880 blev der bygget 2-klasset skole i Sose i den sydlige del af sognet. Kirkeskolen fik ny skolebygning i 1902, og den gamle blev til lærerbolig. Samme år blev der i Tingsted bygget en ny skole for de ældre børn, og den gamle blev til forskole. I 1916 blev der bygget en ny 4-klasset Smørenge Skole lidt nord for den gamle Søndre Skole. I 1964 blev Vestermarie Centralskole indviet, og de 3 små skoler blev nedlagt – Sose Skole var nedlagt allerede i 1949. Vestermarie Skole blev lukket i sommeren 2015. Det ramte også børnehuset med børnehave og SFO, som lå på samme matrikel.  Bydannelse I 1899 beskrev Trap Vestermarie Sogn således: "I Sognet: Vester-Mariæ Kirke, i Nærheden Præstegaarden, nordre Skole (Kirkeskolen) og et Forsamlingshus (opf. 1897). Desuden Søndre Skole, Sose Skole og Tingsted Skole, to Andelsmejerier (Lobbæk og Central), 5 Møller og 1 Savmølle.". Målebordsbladene bekræfter at der ikke dengang var nogen bydannelse omkring kirken. Først på kortene fra midten af 1900-tallet dukker parcelhusene op.